Við ræddum við Ingólf Bjarna Sigfússon fréttamann nú skömmu fyrir fréttir, en hann og Ingvar Haukur Guðmundsson dagskrárgerðarmaður RÚV fóru frá Kænugarði í gær og eru nú í borginni Lviv, sem er nærri landamærunum að Póllandi.
Daglegt líf þarna, nær Nató-landamærum. Það er væntanlega öðruvísi en var í Kænugarði?
Ætli þetta sé ekki svolítið eins og daginn sem við komum til Kænugarðs, daginn áður en árásirnar hófust. Fólk er hérna á götum, fer í stórverslanirnar sem eru opnar. Það er ekkert verið að hamstra en aðrar verslanir, veitingastaðir og önnur þjónusta er nú samt lokuð hér. Það er ekki að sjá annað en að fólk sé farið að búa sig undir að hér gæti eitthvað gerst.
Íslendingarnir sem voru með okkur í bílalestinni frá Kiev ákvað að þiggja far sem bauðst beina leið áfram til Ungverjalands, með fólki sem var hér og vildi bara einfaldlega komast í burtu strax. Þau eru á leiðinni þangað. Ástandið á þeim landamærum á samt að vera betra og vonandi gengur ferð þeirra hratt.
Við töluðum einmitt við nokkur þeirra, meðal annars mann sem var hér á ferð með eiginkonu og dóttur, sem fæddist fyrir þremur vikum, og var fegin að vera á leiðinni úr landi eftir að hafa verið með hvítvoðunginn í loftárásunum í Kænugarði
